ຜູ້ຍົກຍ້າຍຖິ່ນຖານ ແລະ ຊາວອົບພະຍົບ ໜຶ່ງລ້ານກວ່າຄົນ ເຂົ້າໄປເຖິງ ຢູໂຣບ ໃນປີນີ້
ຊາວອົບພະຍົບ 1,005,504 ຄົນ ທີ່ມາຈາກ ອາຟຣິກາ ແລະ ຕາເວັນອອກກາງ ໄດ້ຂ້າມ​ເຂົ້າ​ໄປ ​ໃນ​ທະວີບຢູ​ໂຣບ ​ໂດຍທາງ​ພາກພື້ນດິນ ​ແລະ ທາງທະເລ.
ອົງການຜູ້ຍົກຍ້າຍຖິ່ນຖານສາກົນຫຼື IOM ກ່າວວ່າ ຈຳນວນ ຂອງຜູ້ຍົກຍ້າຍຖິ່ນຖານ ແລະ ຊາວອົບພະຍົບ ທີ່ເຂົ້າໄປໃນ ຢູໂຣບ ໃນປີ 2015 ໄດ້ກາຍ ຂີດໝາຍ 1 ລ້ານຄົນ ຊຶ່ງເປັນ ການຫຼັ່ງໄຫຼທີ່ຫຼາຍທີ່ສຸດ ແບບນີ້ ນັບແຕ່ທ້າຍສົງຄາມໂລກຄັ້ງ ທີສອງເປັນຕົ້ນມາ ອົງການ IOM ທີ່ມີຫ້ອງການຕັ້ງຢູ່ໃນນະຄອນ Geneva ໄດ້ ເປີດເຜີຍຕົວເລກດັ່ງກ່າວ ໃນວັນອັງຄານວານນີ້ ທີ່ສະແດງໃຫ້ ເຫັນວ່າ ຊາວອົບພະຍົບ 1,005,504 ຄົນ ມາຈາກ ອາຟຣິກາ ແລະ ຕາເວັນອອກກາງ ທີ່ໄດ້ຂ້າມເຂົ້າໄປໃນທະວີບຢູໂຣບ ໂດຍ ທາງພາກພື້ນດິນ ແລະ ທາງທະເລປະສົມປະສານກັນ ຊຶ່ງເປັນ ການເພີ້ມຂຶ້ນ 4 ເທົ່າຈາກປີ 2014 ໂຄສົກຂອງອົງການ IOM ທີ່ມີຫ້ອງການຕັ້ງຢູ່ໃນປະເທດສະວິດເຊີແລນ ທ່ານ Joel Millman ກ່າວຕໍ່ວີໂອເອ ວ່າ ມັນມີປັດໄຈຫຼາຍຢ່າງ ກ່ຽວກັບການຫລັ່ງໄຫລເປັນຈຳນວນ ຫຼວງຫຼາຍ ທີ່ບໍ່ຄາດຄິດ ແຕ່ສິ່ງທີ່ໃຫຍ່ທີ່ສຸດ ແມ່ນການປ່ຽນແປງ ຂອງພົນລະເມືອງ ໃນ ພາກຕາເວັນອອກກາງ ທ່ານ Millman ເວົ້າວ່າ ຊາວອົບພະຍົບຈາກຊີເຣຍ ຊຶ່ງປະເທດຂອງພວກເຂົາເຈົ້າຖືກເຜົາຜານແບ່ງແຍັກ ໂດຍ ສົງຄາມກາງເມືອງ ເປັນເວລາ 5 ປີມາແລ້ວ ທີ່ໄດ້ເຮັດໃຫ້ປະຊາຊົນ 200,000 ຄົນ ຖືກ ຂ້າຕາຍ ແລະ ອີກຫຼາຍລ້ານຄົນ ຖືກພັດພາກຈາກຖິ່ນຖານ ທີ່ເປັນພາກສ່ວນເຄິ່ງໜຶ່ງ ຂອງຊາວຍົກຍ້າຍຖິ່ນຖານ ແລະ ຊາວອົບພະຍົບ ຕິດຕາມມາດ້ວຍ ຊາວອົບພະຍົບຈາກ ບັນດາປະເທດອື່ນໆ ທີ່ເກີດສົງຄາມ ເຊັ່ນອັຟການິສຖານ ແລະ ອີຣັກ